钦定古今图书集成/明伦汇编/官常典/第692卷 > 钱唐
## 钦定古今图书集成/明伦汇编/官常典/第692卷 > 钱唐

按《宁波府志》：“唐字唯明，长身玉立，才气卓越，博通经
史，与人交不苟合。太祖定鼎金陵，唐以布衣谒见，敷
陈王道。洪武元年十二月，遂授刑部尚书。召讲《尧舜
典》及《大禹谟》，陛立而对，或纠唐草野之人，不知君臣
礼。唐正色曰：‘以古圣王之言陈于上，不跪不为倨’。宫
中尝揭武后图，唐谏忤旨，待罪午门外。至日昃始赐”
饭，命撤其图。上尝诏孔子释奠，止行于曲阜，京师与
天下不必通祀。唐上疏谏曰：“孔子乃百王之师，先儒
谓仲尼为万世素王，天下祀孔子如祝圣寿，报本之
礼，不可废也。”遂止。一日，上览《孟子》，至“土芥寇仇”之说，
大拂意，谓非臣子所宜言，欲去其配享，诏敢谏者罪
以不敬，且命金吾射之。唐抗疏入谏，舆榇自随，袒胸
当箭，曰：“臣得为孟轲，死有馀荣。”上见其诚恳，命太医
院疗其箭疮，孟子配享，得不废三年耳。聩乞归，后谪
寿州卒。唐为人秉心如丹，敢谏诤，冒矢石，不惧闲卫
正学，有功孔、孟，后世仰赖焉。